Mikkel Andersen vender retur til FC Midtjylland efter et år i Lyngby

Sidste sommer forlod Mikkel Andersen FC Midtjylland en kende skuffet og søgte lykken i Lyngby - nu vender han retur til heden.

FC Midtjylland er blevet enig med Lyngby om en øjeblikkelig overgang, og dermed lukker ulvene det hul der opstod, da Bill Hamid tog retur til USA. Klubbens øjeblikkelige førstevalg mellem stængerne, Jesper Hansen, er paradoksalt nok også hentet i Lynbgy

Ankomsten af Mikkel Andersen signalerer, at FC Midtjylland går væk fra en meget skarp konkurrence-situation på posten.

Bill Hamid kom ind i vinter som den bedste målmand fra MLS, og han lagde pres på Jesper Hansen, der havde været førstevalget sidste efterår.

Jesper Hansen forblev dog det klare førstevalg gennem det meste af foråret, selv om Bill Hamid leverede stærkt i træning. De få kampe han fik var imidlertid ikke overbevisende, og det var ved at koste dyrt i guldkapløbet, da Bill Hamid blev foretrukket i 3-3 kampen mod AaB.

Mikkel Andersens rolle er decideret backup for Jesper Hansen og samtidig får klubben en spiller tilbage, der var yderst vellidt i sin første periode i klubben. Mikkel Andersen var blandt tilskuerne i søndags, da AC Horsens blev sænket 3-0.

FC Midtjylland har set på flere målmænd - således var OB-målmanden Thomas Mikkelsen også med i opløbet.

Se også: Stjernen bønfalder FC Midtjylland: Sælg mig nu

Se også: Kæmpe Superliga-transfer: FC Midtjylland henter dansk stjerne hjem

Se også: Avis: Belgisk klub vil have FCK-profil